ธปท.มั่นใจกนง.พิจารณาดอกเบี้ยรอบด้าน
ธปท. ยืนยัน การประชุมกนง.พรุ่งนี้ จะพิจารณานโยบายการเงินด้วยความรอบคอบ จับตาเศรษฐกิจไตรมาส1ชะลอตัว
28 พ.ค. 2556

ธปท. ยืนยัน การประชุมกนง.พรุ่งนี้ จะพิจารณานโยบายการเงินด้วยความรอบคอบ จับตาเศรษฐกิจไตรมาส1ชะลอตัว
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า การประชุมคณะกรรมการนโยบายการเงิน (กนง.) พรุ่งนี้ (29 พ.ค.) จะนำตัวเลขอัตราการขยายตัวทางเศรษฐกิจไตรมาสแรกที่ชะลอตัวลงมาพิจารณาอัตราดอกเบี้ยด้วย โดยยอมรับว่า เศรษฐกิจชะลอลงมากกว่าที่คาดการณ์ไว้ แต่ทิศทางไม่แตกต่างกับประเทศอื่นๆ ที่ชะลอลงตามเศรษฐกิจโลก
อย่างไรก็ตาม จากการพิจารณาแต่ละภาคส่วนพบว่า เศรษฐกิจโลกชะลอตัวจากการบริโภคและการลงทุน แต่การส่งออกยังขยายตัวได้ ดังนั้นจึงต้องพิจารณาถึงสาเหตุการชะลอตัวดังกล่าวว่าเกิดจากสาเหตุใด จำเป็นต้องมีมาตรการเสริมเพื่อกระตุ้นเศรษฐกิจไตรมาส 2 หรือไม่ ขณะเดียวกันจะติดตามการลงทุนภาครัฐด้วย ซึ่งหากเริ่มลงทุนในจังหวะที่เหมาะสม จะช่วยผลักดันการลงทุนภาคเอกชน และเศรษฐกิจน่าจะเติบโตได้ตามเป้าหมายที่ตั้งไว้
ทั้งนี้ ที่ผ่านมาทั้งกระทรวงการคลังและ ธปท. ต่างกังวลปัญหาค่าเงินบาทแข็งค่ารวดเร็วเกินไป ซึ่งแต่ละฝ่ายต่างก็ทำหน้าที่ที่จะดูแลให้เกิดประโยชน์สูงสุด โดยในส่วนของธปท.ยอมรับว่า การเข้าแทรกแซงค่าเงินบาท ส่งผลให้ธปท.ขาดทุนในช่วง 2-3 ปีที่ผ่านมา แต่จำเป็นต้องเข้าแทรกแซงเพื่อให้เอสเอ็มอีปรับตัวได้ และดำเนินการควบคู่กับการสนับสนุนให้นักลงทุนไทยไปลงทุนต่างประเทศ เพื่อลดแรงกดดันอัตราแลกเปลี่ยน
นางผ่องเพ็ญ กล่าวว่า ธปท.ยังยืนยันที่จะสร้างความมั่นใจให้กับนักลงทุนต่างชาติว่า ยังมีเครื่องมือที่ดูแลเศรษฐกิจมหภาคของประเทศให้เติบโตอย่างยั่งยืน โดยเฉพาะการดูแลเงินทุนเคลื่อนย้ายและอัตราแลกเปลี่ยนให้เอกชนสามารถปรับตัวได้ เครื่องมือแต่ละด้านจะนำมาใช้ตามความเหมาะสมแต่ละสถานการณ์